قرېشي، خليلزاد ته ویلي پاکستان به د افغان سولې په لړ کې خپل زمه واره رول ترسره کوي
د پاکستان د بهرنیو چارو وزیر شاه محمود قرېشي امریکايي استازي زلمي خليلزاد ته ويلي،"پاکستان به د ګډو زمه وارو لاندې د افغان سولې په عمل کې خپل سوله ييز رول په خلوص نیت سره ترسره کوي".
کراچۍ — د افغانستان د سولې د خبرو دپاره د امریکا ځانګړي استازي زلمي خليلزاد نن د جمعې په ورځ په اسلام اباد کې د پاکستان د بهرنيو چارو وزير شاه محمود قرېشي سره لیدلي دي. د ليدنې په اړوند د پاکستان د بهرنیو چارو وزارت ویلي، قرېشي، خليلزاد ته ویلي چې پاکستان د اولې ورځې نه په دې دريځ ټينګ ولاړ دی چې د طاقت کارول د افغانستان د سولې حل نه دی. هغه ويلي په سیمه کې تل پاتې سوله او ثبات د افغانستان د امن سره تړلی دی. قرېشي په ليدنه کې د پاکستان لخوا د افغانستان د سولې په عمل کې د پاکستان د سوله ييز رول ژمنه کړې ده. د پاکستان د بهرنيو چارو وزارت ویلي خليلزاد، قرېشي ته د امریکا او طالبانو ترمنځ د تازه شوؤ خبرو احوال تېر کړی دی. او د افغان سولې په لړ کې يې د پاکستان کردار ستايلی دی. خليلزاد په داسې حال کې د پاکستان سفر کړی چې په قطر کې يې د طالبانو سره خبرې اترې شوي دي. د امریکا او د طالبانو د خبرو په مهال په باګرام کې د امریکايي د پوځې څنګ ته طالبانو بريد کړی او په دغه بريد زلمي خليلزاد ویلي، د طالبانو سره په دغه اړوند خبرې شوي دي. نوموړي په ټویټر ويلي،" کله چې مې نن د طالبانو سره وليده د باګرام د بريد په اړوند مې ورسره خپله غصه څرګنده کړه په کوم کې چې دوه تنه وژل شوي او څو نور ملکی وګړي ژوبل شوي وو، طالبان بايد د سولې دپاره د افغانانو غوښتنې ته چمتووالی وښايي او مونږ په دغه تړاؤ خبرې ودرولې چې دوی پرې د خپلو مشرانو سره خبرې وکړي".